b'\n_START_ARTICLE_\nOktoberroser\n_START_SECTION_\nHandling\n_START_PARAGRAPH_\nEn \xc3\xa6gtemand fristes til udenomsving, giver efter, for s\xc3\xa5 at k\xc3\xa6mpe med sig selv og sin samvittighed. B\xc3\xb8rnene er loddet i v\xc3\xa6gtsk\xc3\xa5len, dem, der til sidst f\xc3\xa5r ham til at blive i \xc3\xa6gteskabet, selvom han s\xc3\xa5 skal svigte kvinden, der for en stund fors\xc3\xb8dede hans tilv\xc3\xa6relse uden for de hjemlige enem\xc3\xa6rker.\n_START_SECTION_\nVurdering\n_START_PARAGRAPH_\nEt meget f\xc3\xb8lsomt og dramatisk velspillet trekantsdrama om hverdagens sm\xc3\xa5 sk\xc3\xa6bner p\xc3\xa5 et tilf\xc3\xa6ldigt kontor, indspillet i sommeren 1945 lige efter befrielsen, der trods sine fine skuespilpr\xc3\xa6stationer (frem for alt de to centrale kvindelige hovedrolleindehavere) ikke blev nogen speciel stor publikumssucces. Det er dog alligevel en gribende realistisk film om ensomheden i storbyen og selvofrende afkald p\xc3\xa5 k\xc3\xa6rligheden, m\xc3\xa5ske denne noget dystre atmosf\xc3\xa6re s\xc3\xa5 kort efter den gl\xc3\xa6delige afslutning p\xc3\xa5 bes\xc3\xa6ttelsen, bet\xc3\xb8d at filmen hurtigt blev glemt._NEWLINE_En genopdagelse i dag er den nu bestemt v\xc3\xa6rd, ikke mindst p\xc3\xa5 grund af en trov\xc3\xa6rdig \xc3\xa6gthed i de st\xc3\xa6rke karakterskildringer, hvor is\xc3\xa6r Karin Nellemose form\xc3\xa5r en n\xc3\xa6rmest smertelig virkelighed i rollen som peberm\xc3\xb8en frk. Frandsen, der nok m\xc3\xa5 tangere som h\xc3\xb8rende blandt hendes fornemste p\xc3\xa5 film. Som de to damers beklemte kollega p\xc3\xa5 kontoret, slipper Asbj\xc3\xb8rn Andersen (med h\xc3\xa5befuldt \xc3\xb8je til frk. Frandsen) h\xc3\xa6derligt fra sin karakters noget groteske forkl\xc3\xa6dning, godt gemt bag make-up og falske t\xc3\xa6nder.'